Document ID: 32013D0500

Title and Content:
ΑΠΌΦΑΣΗ ΤΟΥ ΣΥΜΒΟΥΛΊΟΥ της 7ης Οκτωβρίου 2013 για τον καθορισμό της θέσης την οποία θα λάβει η Ευρωπαϊκή Ένωση στο Γενικό Συμβούλιο του Παγκόσμιου Οργανισμού Εμπορίου σχετικά με την αίτηση για παράταση της παρέκκλισης του ΠΟΕ για τις πρόσθετες αυτόνομες εμπορικές προτιμήσεις που έχουν χορηγηθεί από την Ένωση στη Δημοκρατία της Μολδαβίας (2013/500/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 δεύτερο εδάφιο σε συνδυασμό με το άρθρο 218 παράγραφος 9, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Το άρθρο IX της συμφωνίας του Μαρακές για τη δημιουργία του Παγκόσμιου Οργανισμού Εμπορίου («συμφωνία ΠΟΕ») θεσπίζει τις διαδικασίες για τη χορήγηση παρεκκλίσεων σχετικά με πολυμερείς εμπορικές συμφωνίες στα παραρτήματα 1A, 1B ή 1C της συμφωνίας του ΠΟΕ και στα παραρτήματά τους. (2) Ο κανονισμός (ΕΚ) αριθ. 55/2008 του Συμβουλίου (1) τροποποιήθηκε με τον κανονισμό (ΕΕ) αριθ. 581/2011 του Ευρωπαϊκού Κοινοβουλίου και του Συμβουλίου (2), μεταξύ άλλων, για την επέκταση της εφαρμογής των αυτόνομων εμπορικών προτιμήσεων στη Δημοκρατία της Μολδαβίας («Μολδαβία») έως τις 31 Δεκεμβρίου 2015 και για την προσαρμογή δασμολογικών ποσοστώσεων ορισμένων γεωργικων προιόντων. Ο κανονισμός (ΕΚ) αριθ. 55/2008 παρέχει ελεύθερη πρόσβαση στην αγορά της Ένωσης σε όλα τα προϊόντα προέλευσης Μολδαβίας, με εξαίρεση ορισμένα αγροτικά προϊόντα που παρατίθενται στο παράρτημα I του εν λόγω κανονισμού. Τα προϊόντα που παρατίθενται στο εν λόγω παράρτημα επωφελούνται από περιορισμένες παραχωρήσεις με τη μορφή απαλλαγής από τελωνειακούς δασμούς εντός του ορίου των δασμολογικών ποσοστώσεων ή της μείωσης των τελωνειακών δασμών. Περαιτέρω διευρύνσεις του πεδίου εφαρμογής των προτιμήσεων του κανονισμού (ΕΚ) αριθ. 55/2008 μπορούν να εγκριθούν για να απελευθερωθούν οι εισαγωγές κρασιών από την Μολδαβία. (3) Σε περίπτωση μη παρέκκλισης από τις υποχρεώσεις της Ένωσης δυνάμει του άρθρου Ι παράγραφος 1 και του άρθρου ΧΙΙΙ της Γενικής Συμφωνίας Δασμών και Εμπορίου 1994, στον βαθμό που κρίνεται αναγκαίο, η μεταχείριση που χορηγείται με αυτές τις αυτόνομες εμπορικές προτιμήσεις θα πρέπει να επεκταθεί σε όλα τα άλλα μέλη του ΠΟΕ. (4) Είναι προς το συμφέρον της Ένωσης να ζητήσει παράταση της απαλλαγής του ΠΟΕ όσον αφορά τις αυτόνομες εμπορικές προτιμήσεις που έχουν χορηγηθεί από την Ένωση στη Μολδαβία σύμφωνα με την παράγραφο 3 του άρθρου ΙΧ της συμφωνίας ΠΟΕ ώστε να μπορέσει η Ενωση να χορηγήσει αδασμολόγητη ή προτιμησιακή μεταχείριση σε προιόντα καταγωγής Μολδαβίας, περιλαμβανομένων ορισμένων γεωργικων προιόντων για τα οποία έχουν δοθεί περιορισμένες παραχωρήσεις κατά τα οριζόμενα στο παράρτημα της παρούσας αποφασης, χωρίς να χρειάζεται να δοθεί η ιδία αδασμολόγητη ή προτιμησιακή μεταχείριση και σε παρόμοια προιόντα άλλου μέλους του ΠΟΕ μέχρι τις 31 Δεκεμβρίου 2015. (5) Η 'Ενωση θα υποβάλει σχετικό αίτημα στο Γενικό Συμβούλιο του ΠΟΕ. (6) Επομένως, κρίνεται σκόπιμο να καθοριστεί η θέση την οποία θα λάβει η Ένωση στο Γενικό Συμβούλιο του ΠΟΕ σχετικά με την αίτηση παράτασης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η θέση που θα ληφθεί εξ ονόματος της Ένωσης στο Γενικό Συμβούλιο του Παγκόσμιου Οργανισμού Εμπορίου είναι να ζητήσει παράταση, έως τις 31 Δεκεμβρίου 2015, της παρέκκλισης του ΠΟΕ για τις πρόσθετες αυτόνομες εμπορικές προτιμήσεις που έχουν χορηγηθεί από την Ένωση στη Μολδαβία για προιόντα καταγωγής Μολδαβίας, περιλαμβανομένων ορισμένων γεωργικών προιόντων για τα οποία έχουν δοθεί περιορισμένες παραχωρήσεις κατά τα διαλαμβανόμενα στο παράρτημα. Η θέση αυτή πρέπει να εκφραστεί από την Επιτροπή. Άρθρο 2 Η παρούσα απόφαση αρχίζει να ισχύει την ημέρα της έκδοσής της. Λουξεμβούργο, 7 Οκτωβρίου 2013.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 2519
5775
122
2449
8278
614
914
2188
11

EuroVoc IDs (Expanded): 2519
5775
122
2449
8278
614
914
2188
11

Dataset Source: meu

Split: test